
FØRSTE KAPITTEL


Overraskinga

STRAKS HAN OPNA den frosta glasdøra inn til administrasjonen, fekk Erdosain lyst til å snu. Han skjønte at han var fortapt, men det var for seint.

Der inne venta direktøren, ein kortvaksen, tettbygd mann med villsvinhovud, grått og kortklipt hår med sveis som Umberto I av Italia og eit urokkeleg blikk som tok alt inn gjennom eit par grå fiskeauge. I tillegg var det Gualdi, bokhaldaren, liten, mager, glatt, med granskande auge, og underdirektøren, sonen til villsvinhovudet, ein vakker ung mann på tretti med eit kynisk oppsyn, heilt kvitt hår, beisk stemme og eit hardt blikk som faren. Ingen av desse tre personane – direktøren bøygd over rekneskapen, underdirektøren djupt installert i ein lenestol med eit bein dinglande over armlenet eller herr Gualdi respektfullt ståande attmed skrivebordet – svarte då Erdosain helste. Underdirektøren var den einaste som såg opp:

– Vi har fått greie på at du er ein svindlar, som har underslått seks hundre pesos.

– Og sju cent, la herr Gualdi til, medan han la trekkpapir over signaturen til direktøren på ei side i rekneskapen. Først no, liksom med eit stort krafttak i oksenakken, løfta direktøren blikket. Med fingrane stappa inn i knapphola på vesten sende han ut eit skarpt blikk som utan uvilje, mellom halvlukka augnelok, granska det uttærte, uttrykkslause ansiktet til Erdosain.

– Kvifor går du så dårleg kledd? spurde han.

– Eg tener ingenting som innkrevjar.

– Og pengane du har stole frå oss?

– Eg har ikkje stole noko. Det er løgn.

– Så du er altså i stand til å legge fram rekneskap for det heile?

– Ja, viss de ønskjer det, innan middag i dag.

Svaret redda han inntil vidare. Dei tre mennene veksla blikk, og til slutt trekte underdirektøren på skuldrene og sa, med godkjenning frå faren:

– Nei … du har tid fram til i morgon klokka tre. Ta med deg rekneskapsbøkene og kvitteringane … Du kan gå.

Denne avgjerda kom så overraskande på Erdosain at han nedslått blei ståande og sjå på dei tre. Ja, på alle tre. På herr Gualdi, som hadde audmjuka han slik endå han var sosialist, på underdirektøren, som hadde stirt så hånleg på det frynsete slipset hans, på direktøren, som vende det glattbarberte villsvinhovudet stivt mot han med eit kaldt, svinsk blikk gjennom den grå spalteopninga i dei halvopne auga.

Men Erdosain rørte seg ikkje. Han ville seie dei noko, han visste ikkje kva, men noko som skulle få dei til å forstå den store ulykka i livet hans, og han blei ståande, nedslått, med det svarte, firkanta pengeskapet framfor auga. Han blei krummare og krummare for kvart minutt, kjende han, der han nervøst stod og tvinna bremmen på den svarte hatten sin bak på ryggen, og blikket blei fjernare og ulykkelegare. Brått plumpa han ut:

– Så eg kan gå?

– Ja …

– Nei, eg meiner, kan eg få ut løna mi i dag og …

– Nei. Gi kvitteringane til Suárez, og klokka tre i morgon møter du her, med alt.

– Ja … alt, sa Erdosain, før han snudde seg og gjekk utan å helse.

Han gjekk nedover gata Chile til Avenida Paseo Colon. Han kjende seg trengd opp i eit hjørne av usynlege krefter. Det skrånande sollyset avslørte dei eklaste avkrokane i gata. Tankane kokte i han, ei mølje av tankar så ulike at berre det å skilje dei frå kvarandre ville ha teke mange timar.

Seinare slo det han at han ikkje ein augneblink hadde funne på å spørje seg kven som hadde forrådt han.


Sinnstilstandar

Han visste han var ein tjuv. Men kategoriar interesserte han ikkje. Ordet tjuv gav dårleg gjenklang i det indre rommet hans. Der rådde ei anna kjensle grunnen, den dreiande stilla som bora seg som ein metallsylinder inn i hjernemassen og gjorde han døv for alt som ikkje hadde med ulykka hans å gjere.

Det stille kvervlande bekmørket avbraut kontinuiteten i tankestraumen, evna til å resonnere fall frå kvarandre og gjorde han ute av stand til å assosiere staden han kalla heim, med ein institusjon med namnet fengsel.

Han tenkte telegrafisk, utelet preposisjonar, noko som sleit på nervane. I fleire tomme timar gjekk han rundt og kunne ha utført kva som helst slags brotsverk utan å kjenne noka form for ansvar. Ein dommar ville sjølvsagt ha vore ute av stand til å forstå fenomenet. Men Erdosain var tom, eit skal av eit menneske som rørte seg med vanens kraft.

Når han hadde halde fram med å jobbe i Sukkerkompaniet, var det ikkje for å stele ei større mengd pengar, men fordi han håpte på ei ekstraordinær hending – noko verkeleg ekstraordinært – som skulle gi livet hans ei uventa vending og redde han frå katastrofen som banka på døra.

Denne draumaktige, urolege stemninga som fekk han til å gå rundt som ein søvngjengar, gav Erdosain namnet «angstsona».

Erdosain tenkte seg at denne sona låg over byane, i to meters høgd, og han såg henne for seg som saltområde eller ørkenar teikna inn på kart med ovale område fulle av prikkar, tett i tett som silderogn.

Angstsona var eit produkt av menneskeleg liding. Som ei skodde av giftig gass flaut ho sakte frå eit punkt til eit anna, trengde seg gjennom murar og bygg, utan å miste si flate og vassrette form, det var ein todimensjonal angst som let etter seg ein smak av tårer i halsane han hogde som ein giljotin.

Slik var forklaringa Erdosain gav seg sjølv idet dei første kvalmetoktene av fortviling sette inn.

– Kva er det eg gjer med livet mitt? spurde han seg sjølv. Kanskje ville han med dette spørsmålet prøve å spore opp kvar angsten kom frå, angsten som fekk han til å lengte etter eit liv der morgondagen ikkje var eit framhald frå dagen i dag, ikkje ein måte å måle tida på, men noko anna, noko stadig uventa, som handlinga i nordamerikanske filmar, der ein tiggar plutseleg viser seg å vere sjefen for ein hemmeleg orden og den eventyrlystne sekretæren ein forkledd mangemillionær.

Denne trongen til mirakel, som det ikkje var mogleg å stille – mislykka oppfinnar som han var, og ein forbrytar på randa av å kome i fengsel – gav Erdosain i dei påfølgjande grubleria ein vilt syrleg smak i munnen og tandre tenner som etter å ha togge sitron.

Under desse omstenda kokte han i hop det villaste vås. Han fantaserte om at dei rike, som var leie av å høyre på klageropa frå dei fattige, bygde enorme bur trekte av hestespann. Bødlar, utvalde for sin styrke, jakta på dei elendige med hundefangarlykkjer, han såg den følgjande scenen klart: ei mor, høg og tjafsete, sprang etter buret der den einøygde son hennar stod og ropte mellom sprinklane, før ein «hundefangar», lei av å høyre på ropa, slo henne sanselaus med handtaket på lykkja.

Idet dette marerittet bleikna vekk, sa Erdosain forskrekka til seg sjølv:

– Men kva er det slags menneske, kva er det slags menneske eg er?

Og sidan fantasien hans framleis blei driven av den same impulsen som laga marerittet, heldt han fram:

– Eg skulle ha blitt fødd som lakei, ein slik parfymert, ussel lakei som rike prostituerte har til å snøre kjolelivet sitt medan elskaren ligg utstrekt i sofaen og røyker ein sigar.

Og på ny spratt tankane hans vidare, denne gongen til kjøkkenet i kjellaren på eit luksuriøst herskapshus. Rundt bordet sat det to tenestejenter, i tillegg til ein sjåfør og ein arabisk undertøy- og parfymeseljar. Erdosain var der også, han hadde på seg ei svart jakke, som ikkje dekte rumpa hans, og eit kvitt, smalt slips. Plutseleg ropte «herren» på han, ein mann som var dobbeltgjengaren hans i fantasien, men ubarbert og med briller. Han visste ikkje kva denne herren ønskte av han, men han kom aldri til å gløyme det underlege blikket herren gav han då han forlet rommet. Så gjekk herren tilbake til kjøkkenet for å utveksle skitne historier med sjåføren, som, til fryd for hushjelpene og togn frå den pedofile arabaren, fortalde korleis han hadde forført dottera til ei rik dame, ei lita spire av ei jente.

Og Erdosain sa igjen til seg sjølv:

– Ja, eg er ein lakei. Eg har ei ekte lakeisjel.

Og han beit tennene saman i velnøye over å fornærme og fornedre seg sjølv i eige påsyn.

Ein annan gong såg han seg sjølv kome ut av soverommet til ei einsleg gammal attergløyme, med andektig ansikt og ei tung nattpotte i hendene. I det same støytte han på ein prest – ein hyppig gjest i huset – som smilande og usjenert spurde:

– Korleis går det med dei religiøse pliktene, Ernesto?

Og han, Ernesto, Ambrosio eller José, levde sitt tarvelege, grisete, hyklerske tenarliv.

Eit skjelv av galskap gjekk gjennom han når han tenkte på dette.

Han visste – åh, han visste altfor godt! – at han frivillig krenkte og sølte til sjela si. Og idet han med overlegg kasta seg ned i søla, kjende han skrekken frå mareritta der du fell ned i avgrunnen og veit at du ikkje kjem til å døy.

For til tider kjende han ein trong til å audmjuke seg, som helgenane som kyssa dei ureine sine sår – ikkje av medkjensle, men for å påkalle nåden frå Gud, som på si side kjende avsmak ved synet av dei som søkte himmelen med slike motbydelege trusprøver.

Men når desse bileta forsvann og berre «ønsket om å kjenne meininga med livet» stod att i sinnet hans, sa han til seg sjølv:

– Nei, eg er ikkje ein lakei … det er eg verkeleg ikkje …

Og han fekk lyst til å gå til kona si og be henne ha medkjensle med han, ha medynk med dei forferdelege og nedrige tankane hans. Men når han tenkte på kor mange gonger han hadde måtta ofre seg for henne, blei han fylt av eit blindt raseri som berre gav han lyst til å drepe henne.

Og han var sikker på at ho ein dag ville gi seg til ein annan mann, og det la seg som ei ny linje i rekneskapen over faktorane som utgjorde angsten hans.

Så då han stal sine første tjue pesos, vart han overraska over kor lett «det» kunne gjerast, kanskje fordi han først trudde han måtte overvinne ein serie med skruplar som han under sine dåverande livsvilkår ikkje kunne kjenne til før han stal. Så sa han til seg sjølv:

– Det er berre eit spørsmål om å vilje det og gjere det.

Og «det» letta livet hans, med «det» hadde han pengar som gav han ei underleg kjensle, fordi det ikkje kosta han nokon ting å tene dei. Og det forunderlege for Erdosain var ikkje at han stal, men at ansiktet hans ikkje avslørte at han var ein tjuv. Han var nøydd til å stele på grunn av den latterleg låge løna. Åtti, hundre, opp til hundre og tjue pesos, avhengig av dei innkravde summane, for han fekk provisjon for kvar cent han kravde inn.

Enkelte dagar bar han rundt på fire eller fem tusen pesos, på same tid som han måtte svelte og tole lukta av veska i imitert lêr der lykka hopa seg opp i form av setlar, sjekkar, giroar og bankremissar.

Kona hans klandra han fordi dei måtte spinke og spare kvar einaste dag. Han lytta taust til klagemåla hennar, og når han var åleine, sa han til seg sjølv:

– Kva kan eg gjere?

Då han fekk ideen, då eit lite frø av ein idé overtydde han om at han kunne svindle arbeidsgivarane sine, merka han oppfinnargleda boble fram. Stele? Kvifor hadde han ikkje tenkt på det før?

Og Erdosain undra seg over si eiga dugløyse og klandra seg sjølv for mangelen på initiativ. På denne tida (tre månader før hendingane som her blir fortalde) måtte han klare seg utan det meste, sjølv om han dagleg hadde store pengesummar i hendene.

Det som gjorde dei uheiderlege manøvrane hans lettare, var den dårlege administrasjonen som rådde i Sukkerkompaniet AS.


Gru på open gate

Det var utan tvil eit underleg liv Erdosain levde, for av og til kom eit forhasta håp og dreiv han ut på gata.

Då tok han ein buss og gjekk av i Palermo eller Belgrano. Tankefull gjekk han langs dei stille avenyane og sa til seg sjølv:

– Ei ungjente kjem til å sjå meg, ei høg, bleik, konsentrert jente som er ute og køyrer på måfå i Rolls-Roycen sin. Ho køyrer trist forbi. Plutseleg ser ho meg og skjønar at eg er hennar livs kjærleik. Blikket hennar, ei grov fornærming mot alle ulykkelege, festar seg på meg, og auga hennar blir fylte av tårer.

Slike tåpelege ting var det han gjekk og fantaserte om medan han spaserte i skuggen av dei høge fasadane og dei grøne platantrea som kasta triangulære skuggar på den kvite fortausmosaikken.

– Ho er millionær, men eg skal seie til henne: «Frøken, eg kan ikkje røre deg. Du vil kanskje ha meg, men eg kjem ikkje til å ta deg.» Ho ser forundra på meg, og eg seier: «Det hjelper ikkje, skjønar du, det hjelper ikkje, for eg er gift.» Men ho tilbyr Elsa ein formue for å skilje seg frå meg, og så giftar vi oss og dreg til Brasil i yachten hennar.

Og namnet Brasil gav denne enkle draumen ein ny rikdom, noko vilt og varmt, namnet mana fram eit rosa og kvitt kystlandskap med skrentar og klippekantar skorne inn der det møtte det mjukblå havet. No hadde jenta mista det tragiske oppsynet og var – under det kvite silkestoffet i den enkle kjolen, slike som skulejenter går med – eit smilande vesen, sjenert og samstundes djerv.

Og Erdosain tenkte:

– Vi skal aldri ligge med kvarandre. For å gjere kjærleiken vår meir varig gir vi avkall på lysta. Eg skal ikkje eingong kysse henne på munnen, berre på handa.

Og han fantaserte om korleis lykka skulle reinse livet hans, om dette umoglege skulle skje, men det var enklare å stoppe jorda si ferd gjennom rommet enn å få noko så absurd til å bli verkeleg. Så han sa til seg sjølv, i eit forbitra anfall av vagt mot:

– Greitt, då får eg bli hallik.

Og ei redsle meir forferdeleg enn alle dei andre redslene løfta sinnet hans av hengslene. Det kjendest som om han blødde frå alle såra i sjela, som om nokon bora dei opp med drill. Og lamma i forstanden, avstumpa av angst, la han ut på ei blind jakt etter bordell. Då kjende han grua til ein bedragar, ei lysande gru som blenda som sollys over den konvekse flata på ei saltslette.

Han let seg rive med av impulsane som dreg i dei som for første gong innser at dei er på veg i fengsel, blinde impulsar som får dei ulykkelege til å satse alt på eitt kort eller éi kvinne, kanskje på jakt etter ei eller anna matt og brutal trøyst, kanskje håper dei i det tarvelegaste og nedrigaste å finne noko reint som skal redde dei for alltid.

Og under den gule sola i dei steikande ettermiddagstimane streifa han langs den heite fortausmosaikken på jakt etter dei mest snuskete horehusa.

Han føretrekte dei som hadde appelsinskalrestar og oskehaugar i inngangspartia, og vindauge som var kledde med raud eller grøn filt og dekte av ståltrådnetting.

Han steig inn med døden i sjela. I gardsrommet, under den blå himmelfirkanten, var det oftast ein einsleg okergul benk. Her la han seg utmatta ned og heldt ut det iskalde blikket til vertinna medan han venta på den anten sprengfeite eller radmagre jenta.

Og hora ropte ut til han gjennom den halvopne døra inn til soverommet, der ein kunne høyre lyden av ein annan mann som kledde på seg:

– Kjem du, kjære?

Og Erdosain steig inn på det andre soverommet, med eit sus i øyra og ei skodde svivande framfor auga.

Så la han seg ned på senga, som var lakka i leverfarge, oppå dei støveltilgrisa pledda som dekte til sengeteppet.

Plutseleg kjende han ein trong til å gråte, til å spørje dette styggelege ludderet kva kjærleik var, den engleaktige kjærleiken som dei himmelske kora song om ved foten av Guds trone, men angsten snørte strupen hans, og avskyen fekk magen til å knyte seg som ein neve.

Og idet handa til den prostituerte ein augneblink heldt opp med å fikle med kleda hans, spurde Erdosain seg sjølv:

– Kva har eg gjort med livet mitt?

Ein solstråle skar gjennom edderkoppnetta i det innfelte vindauget over døra. Hora låg med kinnet på puta, med eitt bein over hans og førte handa si sakte over han, medan han tenkte nedtrykt:

– Kva er det eg har gjort med livet mitt?

Eit plutseleg stikk av anger fekk han til å stivne, han hugsa korleis den pengelense kona hans måtte vaske alle kleda sjølv, endå ho var sjuk. I eit anfall av sjølvforakt hoppa han ut av senga, betalte den prostituerte, og utan å ha rørt henne flykta han vidare til neste helvete, for å bruke pengane som ikkje var hans, for å søkke endå djupare inn i galskapen som hylte i han utan stans.


Ein underleg mann

Klokka ti om morgonen stod Erdosain på hjørnet av gatene Perú og Avenida de Mayo. Han visste at det ikkje fanst nokon annan veg ut av problema enn fengsel, for Barsut ville garantert ikkje låne han pengane. Plutseleg såg han noko overraskande.

Attmed eit kafébord sat apotekaren Ergueta.

Hatten var trekt ned til øyra, hendene låg med tomlane strekte ut over den store magen, han sat og duppa med hovudet, og ei sur mine fylte det oppblåsne, gule ansiktet.

Med dei glasaktige, utståande auga, den kraftige kroknasen, dei slappe kinna og den framhengande underleppa såg han passeleg toskete ut.

Den massive kroppen var pakka inn i ein kanelfarga dress, frå tid til anna lente han ansiktet fram og kvilte tennene mot elfenbeinshandtaket på stokken sin.

Når han kjeda seg, med det likeglade og kjeltringaktige oppsynet sitt, såg han ut som ein menneskehandlar. Uventa møtte han blikket til Erdosain, som gjekk bort til han, og ansiktet til apotekaren lyste opp i eit barnsleg smil. Han smilte enno då han strekte handa fram til Erdosain, som tenkte:

– Kor mange som har elska han for dette smilet!

Utan at han eigentleg ville det, plumpa Erdosain ut med eit spørsmål:

– Så, gifta du deg med Hipólita, eller …?

– Ja, men du kan ikkje tenkje deg kva slags bråk eg fekk heime.

– Oi. Fann dei ut at ho hadde vore «ute på galeien»?

– Nei, det sa ho sjølv seinare. Visste du at ho jobba som tenestejente før ho «gjekk på gata»?

– Så?

– Kort tid etter at vi gifta oss, var mamma, eg, Hipólita og søster mi på besøk hos ein familie. Kan du tenkje deg kor godt dei hugsa, desse folka? Etter ti år kjende dei igjen Hipólita som ei av tenestejentene sine. Ikkje til å fatte! Eg og Hipólita gjekk éin veg heim og mamma og Juana ein annan. Heile historia eg hadde funne på for å forklare ekteskapet mitt, gjekk i dass.

– Kvifor tilstod ho at ho var prostituert?

– Det var eit raserianfall. Men hadde ho ikkje rett? Hadde ho ikkje fått seg eit nytt liv no? Ho måtte jo halde ut med meg, som aldri hadde gitt familien min anna enn grå hår?

– Og korleis går det elles?

– Veldig bra. Apoteket gir meg sytti pesos om dagen. I Pico finst det ingen som kjenner Bibelen som eg. Eg utfordra presten til ein debatt, men han torde ikkje ta utfordringa.

– Speler du enno?

– Ja, og takka vere mi store uskuld har Jesus avslørt rulettens løyndom for meg.

– Og kva er det?

– Du kan ikkje tenkje deg … den store løyndommen … lova om statisk synkronisitet … Eg har vore to gonger i Montevideo og tent mykje pengar, men i kveld tek eg med meg Hipólita, då skal vi verkeleg gjere veg i vellinga.

Og han gav seg i kast med ei innfløkt forklaring:

– Høyr her, la oss seie at du set ein viss sum på dei tre første ballane, du set like mykje på kvart av dei tre dusina. Om ballane ikkje hamnar på tre ulike dusin, blir det nødvendigvis ein ubalanse. Du markerer då med eit kryss det dusinet som kjem opp. Dei neste tre kulene kjem til å lande i det dusinet du har markert. Null tel ikkje, så klart, og du satsar på dusina i seriar på tre og tre kuler. Så gir du eitt poeng til det dusinet som ikkje har noko kryss, trekker frå eitt, nei, eg meiner to poeng frå det dusinet som har tre kryss, og med denne enkle metoden kan du kalkulere kva som er mest og minst sannsynleg, og setje alt du har, på dusinet eller dusina som kjem best ut.

Erdosain skjønte ingenting. Han heldt tilbake lysta til å le, medan håpet hans vaks, for det var ikkje tvil om at det hadde klikka fullstendig for Ergueta. Så Erdosain svarte:

– Jesus skjenker slike løyndommar berre til dei mest gudfryktige.

– Og til dei største idiotane, skaut Ergueta inn. Han nagla Erdosain fast med eit spøkefullt blikk og blunka med venstre auge. – Sidan eg begynte å interessere meg for denne mystikken, har eg gjort tabbar så store som hus, som for eksempel å gifte meg med denne dåsa …

– Og er du lykkeleg med henne?

– … og å tru på det gode i folk, når alt dei vil, er å renne deg i senk og seie til alle at det har klikka for deg.

Erdosain rynka bryna utolmodig og sa:

– Det er vel ikkje anna å vente enn at dei trur det har klikka for deg? Du har sjølv sagt du var ein stor syndar. Så blir du plutseleg religiøs, giftar deg med ei prostituert, berre fordi det står i Bibelen, og du pratar med folk om lammet og det fjerde seglet og døden på ein gulbleik hest … klart folk trur det har klikka for deg, dei anar jo ikkje kva det er du legg ut om. Trur dei kanskje ikkje at det har rabla for meg òg når eg kjem med ideane mine om pelsfargingssalongar for hundar eller skjortemansjettar i metall? Men eg trur ikkje det har klikka for deg. Nei, eg trur ikkje det. Det du har, er ei overflod av liv, hjartelag og nestekjærleik. Men dette med at Jesus skal ha avslørt rulettens løyndom for deg, er vel å dra det litt langt.

– 5000 pesos vann eg, begge gongene.

– La oss seie at det stemmer. Men det som reddar deg, er ikkje rulettens løyndom, men det faktumet at du har ei vakker sjel. Du er i stand til å gjere godt, til å vise medkjensle for ein mann som står framfor porten til fengselet …

– Det har du rett i, avbraut Ergueta. – Tenk, det finst ein annan apotekar i byen, ein gammal gniar. Sonen stal 5000 pesos frå han … og så kom sonen til meg for å spørje om råd. Veit du kva eg sa? Eg rådde han til å true faren med å få han fengsla for kokainsal dersom han melde tjuveriet.

– Ser du kor godt eg forstår deg? Du ville redde sjela til den gamle mannen ved å få sonen til å gjere ei stor synd, ei synd han ville angre på resten av livet. Ikkje sant?

– Ja, i Bibelen står det skrive: «Far skal stå mot son og son mot far.»

– Ser du? Eg forstår deg. Eg veit ikkje kva skjebne som ventar deg. Menneska sin skjebne er alltid usikker. Men eg trur du har ein strålande veg framfor deg. Skjønar du? Ein ualminneleg veg.

– Eg blir verdas konge. Ser du det for deg? Eg vinn så mykje på rulettane som eg vil. Så reiser eg til Palestina, til Jerusalem og bygger opp igjen det store tempelet til Salomo …

– Og du reddar mange gode menneske frå angsten. Kor mange er det vel ikkje som i naud har svike arbeidsgivaren sin og stole pengar som var overlatne til dei i full tillit? Skjønar du kva eg meiner? Angst. Ein som er råka av angst, veit ikkje kva han gjer. I dag stel han ein peso, i morgon fem, dagen etter tjue, og før han veit ordet av det, skuldar han hundrevis av pesos. Og mannen tenkjer: Det er lite. Og rett som det er, har 500, nei, 600 pesos og sju cent forsvunne. Skjønar du? Det er dei folka du må redde … offera for angsten, dei svikefulle.

Apotekaren tenkte seg om ein augneblink. Eit alvor spreidde seg i det svulmande ansiktet, og han sa roleg:

– Du har rett. Verda er full av kjeltringar, ulykkelege stakkarar … Men kva kan vi gjere med det? Det lurer eg på. Korleis kan vi gi desse trulause menneska dei heilage sanningane tilbake?

– Men kva om det dei treng, er pengar, ikkje heilage sanningar?

– Nei, slik går det når folk gløymer Guds ord. Ein som tek til seg dei heilage sanningane, stel ikkje frå sjefen sin, han svindlar ikkje selskapet han jobbar for, han set seg ikkje i ein situasjon der han plutseleg må i fengsel.

Deretter klødde han seg tankefullt på nasen og heldt fram:

– Og dessutan, kven seier at alt dette ikkje er til det beste? Kven er det som skal stå for den sosiale revolusjonen, om ikkje det er svindlarane, dei ulykkelege, mordarane, dei svikefulle, pakket på botnen som lid utan håp? Eller trur du det er kontorrottene og butikkeigarane som skal lage revolusjonen?

– Greitt, greitt … men medan vi ventar på den sosiale revolusjonen, kva skal dette ulykkelege mennesket gjere? Kva skal eg gjere?

Og Erdosain ropte ut idet han greip Ergueta i armen:

– For eg er eitt steg unna fengselet, skjønar du? Eg har stole seks hundre pesos og sju cent.

Apotekaren blunka sakte med venstre auge og sa:

– Ikkje bekymre deg. Trengselstida som Den heilage skrifta fortel om, har kome. Har eg ikkje allereie gifta meg med den halte, med hora? Står ikkje son mot far og far mot son? Revolusjonen er nærare enn folk ønskjer. Er det ikkje du som er svikaren, ulven som spreier flokken?

– Men sei meg, kan du ikkje låne meg dei seks hundre pesoane?

Den andre rista sakte på hovudet.

– Trur du eg er ein idiot, berre fordi eg les Bibelen?

Erdosain såg fortvilt på han:

– Eg lovar at du skal få dei tilbake.

Plutseleg skjedde noko uventa.

Apotekaren reiste seg, strekte ut armen, knipsa med fingrane og ropte ut medan servitøren såg forundra på opptrinnet:

– Stikk, din slamp, stikk.

Raud av skam fjerna Erdosain seg derifrå. Då han runda hjørnet, snudde han seg og såg at Ergueta gestikulerte medan han snakka med servitøren.

